b'\n_START_ARTICLE_\nVnu\xc4\x8dka (Willenpart)\n_START_SECTION_\n1.dejanje\n_START_PARAGRAPH_\nEva se z babico, ki je svobodnega duha, zelo dobro razume, zaupa ji, kako jo neki neznanec - ki ji je mo\xc4\x8dno v\xc5\xa1e\xc4\x8d - zasleduje z avtom; huda je, ker se le vozi za njo in ji trobi, nagovoriti pa si je ne upa. Prito\xc5\xbei se tudi nad mamo, ki je tiranka in ozkosr\xc4\x8dna, odpira ji pisma, kritizira njene prijatelje, njen okus ... Pride prijatelj Igor. Eva ga prosi, naj poizve, kdo je njen obo\xc5\xbeevalec, naj se spozna z njim in ji ga predstavi - lahko ga zve\xc5\xbee ali vklene, da ga le pripelje k njej. Igor po dalj\xc5\xa1em obotavljanju obljubi. - Medtem ko se Eva napravlja za koncert \xe2\x80\x93 na njem bo pela solo \xe2\x80\x93 se zbere vsa dru\xc5\xbeina, povabljeni so na ve\xc4\x8derjo. Eva je hudo razo\xc4\x8darana, do moro no koncert sama.\n_START_SECTION_\n2. dejanje\n_START_PARAGRAPH_\nPo ve\xc4\x8derji mama zaskrbljeno poro\xc4\x8da o Evinem vedenju: da ima celo vrsto prijateljev, zdaj se dr\xc5\xbei zlasti enega, z brado in dolgimi lasmi, groza, pa \xc5\xa1e\xc2\xa0\xc2\xbbnegro\xc2\xab\xc2\xa0(doma\xc4\x8din) je povrh. Dru\xc5\xbeina vznemirjeno pretresa, kaj storiti; po mnogih komi\xc4\x8dnih predlogih, ki navzo\xc4\x8de poka\xc5\xbeejo v kaj nesimpati\xc4\x8dni lu\xc4\x8di, sklenejo, da je treba Evino neprimerno ljubezen izpodbiti z novo ljubeznijo: v po\xc5\xa1tev pride Viktor, sin slovenskega tovarnarja iz Mendoze, treba ju je seznaniti. Babica ugovarja, da bi njeno vnu\xc4\x8dko takole prodajali. Sredi prepira se vrne Eva z brada\xc4\x8dem, on vzame od nje nekaj knjig in se vljudno poslovi, dru\xc5\xbeina pa Evi slovesno razodene svojo skrb zanjo in jo strogo posvari, naj vendar neha hoditi s tem tujcem. Eva se upre, da Ignacio zanjo ni tujec, ona je prav toliko Slovenka kot Argentinka, \xc5\xbeiveti ho\xc4\x8de svobodno, nevklenjena v njihove zastarele nazore. Dru\xc5\xbeina ponori, z mamo na \xc4\x8delu, o\xc4\x8dita ji izkoreninjenost, sprijenost, grozi itn. A Eva se ne da, v brk jim vr\xc5\xbee grenko resnico svoje\xc2\xa0\xc2\xbbvzgoje\xc2\xab: nenehoma je poslu\xc5\xa1ala najprej o vojnih grozotah, potem o denarju pa o tem, da se ne sme dru\xc5\xbeiti s tujci. Hvale\xc5\xbena je za vse, a naj ne barantajo z njo, naj se ne vtikajo v njeno \xc5\xbeivljenje; Ignacia je u\xc4\x8dila sloven\xc5\xa1\xc4\x8dine, ljubezen in poroko pa so sfantazirali sami, saj je Ignacio\xc2\xa0\xc2\xbbmarikon\xc2\xab\xc2\xa0(homoseksualec). \xc5\xa0e preden si dru\xc5\xbeina opomore od \xc5\xa1oka, se pojavi Igor, za seboj vle\xc4\x8de vklenjenega - Viktorja. Mlada ljubezen je bila sama na\xc5\xa1la najbolj\xc5\xa1o pot, Eva in Viktor se zdru\xc5\xbeita v sre\xc4\x8dnem poljubu.'